**Bedminton** (do 70. rokov 20. stor. sa používali aj názvy: badminton, nevhodne *badmington*; angl. *badminton*) je športová raketová hra pre dvoch alebo štyroch hráčov, ktorí sa pohybujú na opačných poloviciach obdĺžnikového ihriska (kurtu) rozdeleného sieťou. 

Hra s 2 hráčmi je **dvojhra** a variant so 4 hráčmi **štvorhra**. Existuje klasická a zmiešaná štvorhra (mix), pri klasicnej štvorhre hrajú proti sebe buď dva páry mužov alebo žien, pri zmiešanej štvorhre čiže mixe je v každom páre jeden muž a jedna žena.

Hráči stoja proti sebe na sieťou rozdelenom kurte, v rukách držia rakety a striedavo odbíjajú košík tak, aby ho súperi neboli schopní chytiť a odbiť späť podľa pravidiel.

Dejiny
------

Bedminton patrí medzi najstaršie športy na svete - prvé doložené záznamy o tomto športe pochádzajú zo **7. storočia**, keď Číňania hrali hru zvanú *Di-Dschian-Dsi*. Na podobnom princípe odbíjania operenej loptičky sa v Japonsku hrala hra *Cibane* a v Kórei sa bedmintonový predchodca nazýval *Tiye-Kitcha-Ki*. Mimo ázijský kontinent sa bedmintonu podobné hry hrali medzi Indiánmi Severnej, Strednej a Južnej Ameriky a dokonca aj v stredovekej Európe, kde však časom táto hra upadla do zabudnutia. 

Dejiny moderného bedmintonu sa začali písať hrou *poona*, nazvanou podľa indického mesta Puna, kde ju v polovici 19. storočia vytvorili britskí vojaci. Tí hru priviezli do Anglicka, kde o desať rokov neskôr, v roku 1850 získala svoje súčasné meno. Isaac Spratt svoj pamflet, v ktorom popisoval hru hranú v Badminton House vojvodom z Beufortu, nazval „Badminton Battledore - a new game".

Významným mužom v histórií bedmintonu je plukovník Dolby. Bol taktiež vášnivým hráčom bedmintonu ako vojvoda z Beaufortu. V roku 1893 sa postaral o založenie prvej bedmintonovej asociácie na svete. Založil ju s predstaviteľmi ostatných klubov v Anglicku. Dohodli sa na pevne stanovených pravidlách (predtým mal každý klub vlastné) a na rozmeroch ihriska. Vďaka tomuto kroku sa mohol bedminton rozvíjať a prejsť až k dnešnej podobe bedmintonu.

V roku 1934 bola založená BWF (Badminton World Federation, Svetová bedmintonová federácia), najprv nazývaná ako IBF (International Badminton Federation). 

Od roku 1992 sa bedminton stal olympijským športom. V roku 2008 sa hráčka Eva Sládeková historicky prvýkrát zo Slovenska prebojovala na olympiádu v Pekingu 2008. Na olympiáde v Londýne 2012 nás reprezentovala Monika Fašungová a na olympiade v Tokiu 2020 Martina Repiská.

Bedminton na Slovensku
----------------------

Bedminton sa na Slovensku zrodil v roku 1960 v dvoch centrách a to v Košiciach a Žiline. Za oficiálny začiatok súťažného bedmintonu sa považuje až rok 1962, keby bol ustanovený prvý riadiaci bedmintonový orgán, uskotočnilo sa prvé oficiálne stretnutie družstiev 30.3.1962 (VSS Košice proti Slávii VŠD Žilina s výsledkom 4:7 pre Žilinu) a taktiež aj prvý turnaj jednotlivcov v Košiciach 24.-25.11.1962 (1. ročník Pohára budovateľov VSŽ). Dňa 31.5.1969 bol na celoslovenskej bedmintonovej konferencii v Košiciach založený Slovenský zväz bedmintonu (SZBe).

Na Slovensku sa hrávajú turnaje, ako aj liga. Slovenský zväz bedmintonu zastrešuje organizáciu turnajov, kluby a hráčov na Slovensku, vydáva rebríčky a koordinuje organizáciu turnajov. Rozšírený je aj amatérsky bedminton. V posledných rokoch pribudlo v slovenských mestách niekoľko športovísk, kde je možné zahrať si bedminton v reálnych podmienkach. Naďalej však u ľudí pretrváva predstava o tzv. plážovom bedmintone, kde dvojica hráčov nakúpi bedmintonovú výbavu a ide si spolu zahrať na pláž.

Prehľad počtu hráčov a klubov na Slovensku|   | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | .... | 2023 |
| --- | --- | --- | --- | --- | --- | --- | --- | --- | --- | --- | --- | --- |
| Hráčov | 2262 | 2555 | 3101 | 3292 | 3773 | 4101 | 4323 | 4580 | 4854 | 5170 |  | 7648 |
| Aktívnych hráčov | 922 | 856 | 1150 | 1004 | 1285 | 1212 | 1159 | 1228 | 1281 | 1364 |  | 1588 |
| Klubov | 133 | 139 | 155 | 219 | 224 |  |  |  |  | 253 |  | 57\* |

*\* aktívne kluby*

Rozmery hracej plochy
---------------------

Bedmintonový kurt, izometrický pohľad
Bedmintonový kurt má tvar obdĺžnika a je rozdelený na polovicu pomocou siete. Kurty sú zvyčajne označené pre hranie dvojhry aj štvorhry, aj keď právne predpisy povoľujú, aby kurty boli označené len pre dvojhru. Kurt pre štvorhru je širší ako pre dvojhru, ale oba sú rovnakej dĺžky. Výnimka, ktorá často spôsobí zmätok u novších hráčov, je to, že kurt pre štvorhru má kratší priestor pre podanie.

Šírka kurtu je 6,1 m, a vo dvojhre sa táto šírka zmenšuje na 5,18 m. Celá dĺžka kurtu je 13,4 m.

Sieť je na okrajoch vysoká 1,55 m, a 1,524 m v strede. Stojany sú umiestnené na bočných čiarach pre štvorhru, aj keď sa hrá práve dvojhra.

Minimálna výška stropu nad kurtom nie je v pravidlách bedmintonu uvedená. Avšak bedmintonový kurt nie je vhodný v prípade, že strop je možné trafiť pomocou vysokého podania alebo vyhodenia spod siete.

Referencie
----------

1. ↑  bedminton. In:  *Krátky slovník slovenského jazyka*. 5. dopl. a uprav. vyd. Martin : Matica slovenská, 2020. 960 s. ISBN 978-80-8128-261-4. S. 70.
2. ↑  badminton. In: Pyramída (rok 1971)
3. ↑   S. 212-213
4. ↑  Guillain, Jean-Yves: *Badminton: An Illustrated History*. Publibook. s. 47. ISBN 2-7483-0572-8.
5. ↑  Register členov SZBe (zo dňa 18.10.2014):

Iné projekty
------------

Commons
* Spolupracuj na Commons Commons ponúka multimediálne súbory na tému **Bedminton**

Externé odkazy
--------------

* Oficiálna stránka Slovenského zväzu bedmintonu a Pravidlá bedmintonu v slovenskom jazyku
* Medzinárodná federácia bedmintonu (BWF)